קרב מודקי

פרשי הדרגון הבריטים תוקפים את עמדות הארטילריה הסיקית|שמאל|ממוזער|250px
האנדרטה במודקי להנצחת הקרב|שמאל|ממוזער|250px
קרב מודקי (באנגלית: Battle of Mudki) הוא קרב שהתחולל בקרבת העיירה מודקי  במחוז פנג'אב, בצפון הודו, ב-18 בדצמבר 1845 בין צבאה של חברת הודו המזרחית הבריטית לבין צבא האימפריה הסיקית. הקרב היה חלק מהמלחמה האנגלו-סיקית הראשונה והסתיים בניצחון בריטי.

 רקע 
 המשחק הגדול 

בתחילת המאה ה-19 פרץ סכסוך בין האימפריה הבריטית לאימפריה הרוסית. בריטניה, ששלטה בהודו, חששה מפלישה דרומה של רוסיה ששלטה בחלקה הצפוני של אסיה ובמקביל ברוסיה שלט חשש דומה מפני פלישה של האימפריה הבריטית. כדי להתמודד עם האיום שאפה כל אימפריה לחזק את גבולה מול האימפריה היריבה וכך הפך אזור זה (שכלל את פקיסטן, אפגניסטן, ג'אמו וקשמיר ועוד) לזירה בה נלחם כל צד לכבוש יותר שטחים. אחד מהאזורים האלו היה חבל פונג'אב בה התקיימה הממלכה הסיקית.

 המערכה בפונג'אב 
עם תחילת המאה ה-19 שלטה האימפריה הבריטית, בעזרת חברת הודו המזרחית הבריטית, בהודו כשנהר סוטלז'  מהווה את גבולה הצפוני עם הקיסרות הסיקית שבפונג'אב. עד 1839 שלט בקיסרות הסיקית המהראג'ה רנג'יט סינג. סינג ביסס את כוחה של המדינה והשכיל ליצור יחסם טובים עם הבריטים שאפשרו לממלכה הסיקית להתקיים ללא התערבות חיצונית.

ב-1839 נפטר רנג'יט סינג והחלה מלחמת ירושה על תפקיד שליט המדינה. מלחמה זו שהייתה מלווה במוות של יורשי הכתר השונים הביא לחוסר יציבות כשבמקביל החל הצבא הסיקי להגדיל את כוחו. מגמות אלו הדאיגו מאוד את המושל הכללי של הודו שהחל לתגבר את הכוחות לאורך הגבול עם הממלכה הסיקית בפונג'אב. מבקרים של מהלכי המושל טענו שאופי התגבור של צבא בריטניה מצביע על כוונות התקפיות במטרה לנצל את ההזדמנות ולכבוש ולספח את פונג'אב לאימפריה הבריטית.

 פתיחת המלחמה האנגלו-סיקית הראשונה 

המלחמה האנגלו-סיקית הראשונה נפתחה ב-11 בדצמבר 1845 כשהצבא הסיקי חצה את נהר סוטלז'  על גבי מספר גשרים והתקדם למחוזות שהיו בשליטת הבריטים. נקודות הפלישה העיקריות היו בקרבת הערים לודהיאנה ופירוזפור .

 קרב מודקי 
 הכוחות המעורבים 
הצד הבריטי כלל יחידות רגלים ופרשים אנגליות והודיות מהצבא הבנגלי הבריטי  בהיקף של כ-12,000 חיילים ובפיקודו של פילדמרשל סר יו גאוג' . לכוחות הצטרף מושל בנגל (ולימים מושל הודו) סר הנרי הרדינג . יחידות אלו נתמכו על ידי סוללות ארטילריה של הצבא הבנגלי שכללו 42 תותחים.

הצד הסיקי  כלל כ-10,000 פרשים וכ-4,000 חיילי רגלים עליהם פיקד גנרל לאל סינג  כשלצידו גנרל טג' סינג . כוח זה נתמך על ידי סוללות ארטילריה שכללו 24 תותחים.

 מהלך הקרב 
עם תחילת המתקפה הסיקית התקדם הכוח הבריטי של יו גאוג' מבסיסיו בדרום מזרח פנג'אב לכוון פירוזפור  כדי לבלום את סיקים. ב-18 בדצמבר 1845 הגיע הכוח הבריטי לעיר מודקי (כ-30 ק"מ מדרום מזרח לפירוזפור) ועצר שם למנוחה.

עצירה זו של הבריטים נצפתה על ידי סיור קדמי סיקי ולאל סינג החליט לנוע מפירוזפור למודקי ולהפתיע את הבריטים שם. לפנות ערב הגיעו הסיקים לקרבת המחנה הבריטי ופתחו בירי ארטילרי על הבריטים. עם סיום הירי תקפו הסיקים את המחנה כשיחידות הפרשים הסיקיות ניסו לאגף אותו ולתקוף מהאגף. הבריטים המיומנים הצליחו לארגן בזריזות את קווי ההגנה שלהם ולגרום לסיקים נפגעים רבים. במקביל דרגונים רכובים בריטים תקפו את סוללות התותחים הסיקיות וגרמו לנפגעים רבים אך במחיר גבוה של הרבה חללים.

עם סיום שלב בלימת המתקפה הסיקית ולאחר רדת החשכה התארגנו הבריטית למתקפת נגד ובמשך שעתיים של לחימה הצליחו להדוף את המתקפה הסיקית וזאת אף על פי שהצבא הבריטי לא היה מתורגל בלחימה לילית.

 תוצאות הקרב 
 בצד הבריטי נמנו 216 הרוגים וכ-660 פצועים כשלסיקים היה מספר לא ידוע של נפגעים. בין ההרוגים היו שני מפקדי בריגדות.
 על אף הניצחון הבריטי מצא הרדינג פגמים בהתנהלותו של גאוג' והמתח ביניהם השפיע על המשך המערכה.
 בצד הסיקי הואשם לאל סינג שנסוג מקו החזית במהלך הקרב.

 הנצחה 
בעיירה מודקי הוקמה אנדרטה להנצחת הקרב.

 ראו גם 
 המלחמה האנגלו-סיקית הראשונה
 המלחמה האנגלו-סיקית השנייה

 לקריאה נוספת 
 Hernon, Ian (2003). Britain's forgotten wars. Sutton. 
 Perrett, Bryan (2007). British Military History for Dummies. John Wiley & Sons. 
 Tucker, Spencer C., ed. (2010). "December 18, 1845:South Asia: First Anglo-Sikh War(continued):Battle of Mudki". A Global Chronology of Conflict: From the Ancient World to the Modern Middle East. Vol. Three: 1775-1860. ABC-CLIO

 קישורים חיצוניים 

 קרב מודקי, באתר britishbattles.com
 קרב מודקי, באתר amritmahotsav.nic.in
 קרב מודקי, באתר anglosikhwars.com
 קרב מודקי, באתר rct.uk
 קרב מודקי, באתר hinduinfopedia.in

 הערות שוליים 

קטגוריה:סיקיזם
קטגוריה:הודו הבריטית
קטגוריה:אנגליה: קרבות
קטגוריה:מלחמות אנגליה